**Disciplinárny senát 1 Ds 3/2014**

**R O Z H O D N U T I E**

 Disciplinárny senát, zložený z predsedu senátu JUDr. Martina Michalanského a členov senátu JUDr. Márie Képessyovej a JUDr. Štefana Kridlu, na neverejnom zasadnutí, konanom dňa 24. februára 2015 v Bratislave, o návrhu predsedu Krajského súdu v T. na začatie disciplinárneho konania, proti sudcovi Krajského súdu v T., **JUDr. Ľ. J. ,**  takto

**r o z h o d o l :**

 Podľa § 124 písm. a/ zákona č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov

**z a s t a v u j e s a**

disciplinárne konanie proti JUDr. Ľ. J., narodenému., bytom., sudcovi Krajského súdu v T., vedené pre závažné disciplinárne previnenie podľa § 116 ods. 2 písm. g/ zákona č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov pre skutok,

**ž e**

v prvostupňovej trestnej veci vedenej na Krajskom súde v T. pod sp.zn. 2T/2/2004 proti
obžalovanému P. S. a spol. po tom, čo dňa 24. októbra 2006 sa stal zákonným sudcom
a predsedom senátu, do 01. mája 2011 neurobil žiadny úkon smerujúci k vytýčeniu hlavného pojednávania, ani neurobil žiadne rozhodnutie uvedené v ustanovení § 188 Trestného poriadku č. 141/1961 Zb., čím spôsobil prieťah viac ako 54 mesiacov, hoci vzhľadom na zaťaženosť v senáte v prvostupňovej agende i odvolacej agende tak mohol urobiť,

**p r e t o ž e**

návrh na začatie disciplinárneho konania bol vzatý späť.

**O d ô v o d n e n i e**

 Dňa 22. septembra 2011 podal predseda Krajského súdu v T. návrh na začatie disciplinárneho konania proti sudcovi Krajského súdu v T., JUDr. Ľ. J. pre závažné disciplinárne previnenie podľa § 116 ods. 2 písm. g/ zákona č. 385/2000 Z. z. o sudcoch a prísediacich v znení neskorších predpisov.

 Pôvodne bola vec na disciplinárnom senáte vedená pod sp. zn. 2 Ds 3/2011.
Po novelizácii zákona o sudcoch a prísediacich a ustálení rozvrhu práce senátov, bola veci pridelená nová spisová značka, 1 Ds 3/2014.

 Zo spisového materiálu plynie, že do podateľne Disciplinárneho senátu dňa
2. februára 2015 došlo vo veci späťvzatie návrhu predsedom Krajského súdu v T.

.

 Podľa § 124 písm. a/ zákona č. 385/2000 Z. z. o sudcoch a prísediacich, disciplinárny senát bez ústneho pojednávania konanie zastaví, ak bol návrh na začatie disciplinárneho konania podaný oneskorene alebo vzatý späť.

 Späťvzatie návrhu teda bráni pokračovaniu disciplinárneho konania, preto disciplinárny senát podľa § 124 písm. a/ zákona č. 385/2000 Z. z. o sudcoch a prísediacich disciplinárne konanie proti JUDr. Ľ. J., nar., bytom., ktorému na jeho žiadosť minister spravodlivosti Slovenskej republiky prerušil funkciu sudcu ku dňu 19. januáru 2015 v súvislosti s jeho odchodom do dôchodku a sudca JUDr. Ľ. J. už na Krajskom súde v T. nepracuje, zastavil. Ide o obligatórne rozhodnutie bez skúmania merita veci.

**P o u č e n i e :** Proti tomuto rozhodnutiu môže podať odvolanie na disciplinárnom

 senáte navrhovateľ do 15 dní od doručenia rozhodnutia.

**V Bratislave 24. februára 2015**

**JUDr. Martin M i c h a l a n s k ý , v . r .**

**predseda disciplinárneho senátu**

Za správnosť vyhotovenia: Dagmar Malinková